**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.01.2018, ora 08.00 – 27.01.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 27.01.2018, ora 07.00**

**RÂURI**

**Debitele au fost, în general, staționare**, exceptând râurile din bazinele mijlocii și inferioare ale Crișului Negru, Crișului Alb, Mureșului, cursurile inferioare ale Someșului, Begăi, Timișului, Bârzavei, Moraviței, Carașului, Nerei, Cernei, unde au fost în scădere ușoară.

Mici creșteri de niveluri și debite datorită cedării apei din stratul de zăpadă s-au înregistrat pe unele râuri din zonele de deal și munte, în special din vestul țării.

Formaţiunile de gheaţă (gheaţă la maluri, năboi, pod de gheaţă) prezente pe majoritatea râurilor din ţară (exceptând sudul Crișanei) s-au menținut fără modificări importante, exceptând unele râuri din zonele de deal și munte, în special din vestul țării, unde au fost în ușoară diminuare și restrângere.

Debitele se situează, în general, la valori între 30-90% din normalele lunare, exceptând râurile din bazinele hidrografice: Vişeu, Bega, Bârzava, Caraș, Vedea, Prahova, Buzău, Trotuș, cursurile superioare ale Izei, Someșului, Bistriței și Prutului, bazinele inferioare ale Argeșului și Ialomiței și cele din Dobrogea, unde au valori în jurul și peste mediile multianuale lunare.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staționare**, exceptând cursurile inferioare ale râurilor: Someș, Crișul Negru, Crișul Alb, Mureș, Bega, Timiș, Bârzava, unde vor fi în scădere ușoară.

Sunt posibile creşteri de niveluri şi debite pe râurile mici din zonele de deal și munte, în special din vestul țării datorită cedării apei din stratul de zăpadă.

Formaţiunile de gheaţă (gheaţă la maluri, năboi, pod de gheaţă) prezente pe majoritatea râurilor din ţară (exceptând sudul Crișanei) se vor menține fără modificări importante, exceptând unele râuri din zonele de deal și munte, în special din vestul țării, unde vor fi în ușoară diminuare și restrângere.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 26.01.2018 – 27.01.2018 a fost în scădere, având valoarea de 7200 m3/s**, peste media multianuală a lunii ianuarie (4950 m3/s).

În aval de Porţile de Fier debitele au fost în scădere la Gruia și pe sectorul Corabia – Tulcea și în creștere pe sectorul Calafat – Bechet.

**Debitul la intrarea în ţară (secţiunea Baziaş) va fi relativ staţionar (7200 m3/s).**

În aval de Porţile de Fier debitele vor fi în scădere pe sectoarele Gruia – Calafat şi Zimnicea – Tulcea şi în creștere ușoară pe sectorul Bechet – Tr. Măgurele.

**2.** **Situaţia meteorologică în intervalul 26.01.2018, ora 08.00 – 27.01.2018, ora 06.00**

**ÎN ŢARĂ**

Vremea s-a încălzit în cea mai mare parte a țării. Cerul, mai mult senin în cursul zilei, a avut înnorări, noaptea, îndeosebi în regiunile nordice. Izolat în nordul Moldovei a nins slab. Vântul a suflat slab și moderat. Stratul de zăpadă s-a menținut în zonele montane și măsura -în platformele stațiilor meteo- până la 173 cm în Masivul Făgăraș, la peste 2000 m atitudine, în Moldova (până la 25 cm), în Transilvania (până la 20 cm), în Maramureș (până la 13 cm), pe arii restrânse în Muntenia (până la 13 cm), Oltenia (până la 9 cm), nordul Dobrogei și în dealurile Crișanei (până la 2...3 cm). În vest, nord-vest, centru și la munte valorile termice diurne s-au situat peste media climatologică specifică perioadei, iar în restul teritoriului s-au situat în jurul normelor astfel încât temperaturile maxime s-au încadrat între -8 grade la Joseni și 13 grade la Reșița. La ora 06 se înregistrau -15 grade la Brașov și 4 grade la Dumbrăvița de Codu și Șiria. Dimineața și noaptea s-a semnalat ceață pe arii restrânse în Transilvania, sudul Munteniei și al Moldovei și în nordul Dobrogei.

***Observaţie:*** *începând de ieri, de la ora 06.00, au fost în vigoare 3 mesaj de atenționare - cod galben - pentru fenomene meteorologice periculoase imediate, emise de SRPV Sibiu.*

**LA BUCUREŞTI**

Valorile de temperatură s-au situat în jurul normelor, iar temperatura maximă a fost de 2 grade la Afumați, 3 grade la Băneasa și 4 grade la Filaret. Cerul a fost mai mult senin și vântul în general slab. În platformele stațiilor meteo din zona preorășenească stratul de zăpadă măsura 2 cm. La ora 06.00 se înregistrau -9 grade la Băneasa, -8 grade la Afumați și -5 grade la Filaret.

**3. Prognoza meteorologică în intervalul 27.01.2018, ora 08.00 – 28.01.2018, ora 08.00**

**ÎN ŢARĂ**

Valorile termice vor continua să crească în majoritatea zonelor, totuși dimineața și noaptea vor fi reci, local geroase în sudul, în estul și în centrul țării. Temperaturile maxime se vor încadra între -4 grade în Moldova și 9...10 grade în Banat și Crișana, iar cele minime vor fi cuprinse între -14 grade în depresiunile Carpaților Orientali și 2 grade în Dealurile de Vest. Cerul va fi variabil, cu înnorări în extremitatea de est-sud-est, iar temporar și în regiunile vestice, nordice și centrale, dar probabilitatea pentru precipitații va fi foarte redusă. Vântul va sufla slab și moderat. Local, dimineața și noaptea, va fi ceață.

**LA BUCUREŞTI**

Temperaturile vor fi în creștere ușoară, totuși în orele dimineților va fi o vreme rece. Cerul va fi variabil, iar vântul va sufla slab. Maxima termică se va situa în jurul valorii de 5 grade, iar minima va fi de -5...-4 grade, mai scăzută în zona preorășenească. Dimineața și noaptea vor fi condiții de ceață.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 26 ianuarie 2018 ora 20 – 27 ianuarie 2018 ora 20.00**

**Starea vremii şi evoluţia stratului de zăpadă în ultimele 24 de ore:**

Vremea a fost predominat frumoasă şi s-a încălzit faţă de ziua precedentă. Cerul a fost senin. Vântul a suflat slab şi moderat, cu unele intensificări în zonele înalte. Pe majoritatea versanţilor se menţin cornişele şi plăcile de vânt formate în zilele anterioare, iar pe văi şi în locurile adăpostite se găsesc depozite mai însemnate. S-au înregistrat curgeri şi avalanşe de topire de mici dimensiuni. Zăpada s-a tasat cu 2-5 cm, iar la ora 14, măsura: 173 cm la Bâlea-Lac, 131 cm la Vârful Omu, 57 cm la Sinaia, 53 cm la Predeal şi 46 cm la Fundata.

**Evoluţia vremii în intervalul 26.01.2018 ora 20 – 27.01.2018 ora 20.00:**

Vremea va fi predominant frumoasă şi va continua să se încălzească. Cerul va fi variabil. Vântul va sufla slab şi moderat, cu intensificări izolate în zonele înalte.

**Peste 1800 m:** temperaturi minime: -7 la -3 gr.C; temperaturi maxime: -1 la 2 gr.C;

**Sub 1800 m:** temperaturi minime: -3 la -1 gr.C; temperaturi maxime: 2 la 6 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC MARE (4)**

Datorită temperaturilor pozitive care se vor înregistra în cursul zilei de mâine şi a insolaţiei, va continua topirea zăpezii de la suprafaţă şi umezirea acesteia, stratul depus în zilele precedente continuând să se consolideze uşor. În zonele abrupte, unde sunt şi cantităţi mai mari de zăpadă, se pot declanşa avalanşe spontane de zăpadă, prin alunecarea stratului superior pe cel vechi, întărit, aflat sub el, riscul declanşării fiind amplificat chiar şi la suprasarcini slabe.

**La altitudini mai mici de 1800 m: RISC ÎNSEMNAT (3)**

Mai ales la altitudini joase, va continua topirea zăpezii, umezirea acesteia prin pătrunderea apei rezultate din topire în interiorul stratului şi scăderea grosimii stratului. Pe versanţii cu grad mai mare de înclinare, se pot declanşa spontan curgeri sau avalanşe de topire de suprafaţă, riscul fiind amplificat la supraîncărcări.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 25.01.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**Administraţia Bazinală de Apă Siret** informează despre producerea unei poluări accidentale a solului, la data de 26.01.2018, în jurul orei 17.30, în zona localitatii Zemeş, judeţul Bacău, ca urmare a unei avarii la o conductă subterană (cu diametru de 4") de transport amestec (apă şi ţiţei), aparţinând OMV Petrom SA - ASSET VIII Moldova Nord. S-a oprit pomparea şi s-au luat măsuri pentru remedierea conductei, colectarea produsului scurs (circa 60 de litri) şi decopertarea terenului afectat (circa 6 mp). Nu a fost afectat cursul de apă Tazlău Sărat care se află la o distanţă de 20 m de conductă.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 25.01.2018-26.01.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE